Alboraia commemora el 25N, Dia Internacional de l'Eliminació de la Violència contra les Dones
25 de novembre de 2024

Alboraia està duent a terme la seua campanya pel 25N, amb una sèrie d'activitats culturals i educatives per a conscienciar en la lluita contra la violència de gènere, sota el lema "Saca de dins a la persona". La programació abasta des de teatre, cinema i taules redones, fins a cursos de formació específica. Va començar el 22 de novembre i s'estendrà fins a gener de 2025, involucrant a la comunitat i professionals en diferents àmbits.

Hui, dilluns 25, la regidora d'Igualtat Màbel Redó Durà, ha llegit el manifest contra la violència de gènere enfront de l'ajuntament. També s'ha dut a terme una dinàmica amb centres escolars del municipi i una actuació en directe, a càrrec de l'associació AliaEnRed, al costat de la balladora Irene Chuliá Lizondo, la guitarrista Helena Feenstra, i la poetessa Charo Moreno.

La regidora ha reafirmat el "compromís de lluitar contra la violència masclista, reivindicant la vida i la dignitat de les dones i xiquetes presents i futures." També ha destacat una reflexió del manifest del Moviment Feminista de València, sobre el context de la crisi humanitària per la DANA: "Aquesta situació deixa especialment desprotegides les dones més vulnerables. Dones sense recursos, dones socialment desprotegides, obligades a la convivència amb els seus maltractadors i enfrontades a la desprotecció. Que no s'oblide a les dones en situació de prostitució de les carreteres, rotondes i pisos que s'han vist negades pel fang i la destrucció."

El divendres 29 de novembre es realitzarà la pròxima activitat, una performance en homenatge a les víctimes de violència de gènere. A les 18:30h al Parc de les vies. Amb música, poesia i dansa, coordinada per Irene Chuliá Lizondo, Helena Feenstra Charo Moreno, i l'equip Col·lectiva 27. Aquest acte retrà homenatge a les víctimes i reforçarà el missatge de lluita i memòria col·lectiva.

També s'està duent a terme un curs homologat d'atenció policial davant la Violència de Gènere, impartit per Amparo Vico Garcerán i Esteban Feria Ramos, dirigit a la Policia Local i altres cossos policials, amb l'objectiu d'enfortir el protocol d'actuació en aquests casos.

Per a tancar la programació, el 18 de desembre es durà a terme la taula redona “Reptes en la Lluita contra la Violència Sexual” en el Centre Cívic El Portalet, a les 18.00 hores. Comptarà amb les intervencions d'expertes com la Dra. Juana Gil Ruiz, Carmen Ruiz Sutil i Mónica Alario Esparver. Aquest esdeveniment està obert al públic adult i pretén fomentar el diàleg i l'anàlisi entorn dels reptes actuals en l'erradicació de la violència sexual. Les activitats compten amb el suport del Pacte d'Estat contra la violència de gènere.